《次韵潘端叔送行二首 其二》
宋代·赵蕃

君言不为诗，乃有如许味。诗亦何与人，政恐伤吾气。

中怀松柏坚，外暴丹雘塈。君虽不我语，我亦长自畏。

不惟费口颊，政尔悲肠胃。良由习未除，匪是真为贵。

君言固邹鲁，君笔犹汉魏。绝倒岂自文，善谑非加诽。

赠言要有益，佩服当无既。胜私与致果，曰克仍曰毅。

曾闻郑渠凿，终有秦亩溉。闵闵望其成，悠悠勿虚费。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。